ET Euroopa Liidu Teataja C 180/94

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

(2006/C 180/09)

Käesoleva dokumendi avaldamine annab õiguse esitada vastuväiteid vastavalt nõukogu määruse(EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

Registreerimistaotlus Vastavalt artiklile 5 Ja artikli 17 Lõikele 2

“OSCYPEK”

EÜ nr: PL/0451/21.2.2005

KPN (X) KGT ( )

Käesolev kokkuvõte on koostatud üksnes teavitamiseks. Täiendava teabe saamiseks võivad huvitatud osalised tutvuda toote spetsifikaadi täieliku versiooniga, mida on võimalik saada punktis 1 osutatud riigiasutusest või Euroopa Komisjonist. (1)

1. Liikmesriigi vastutav talitus:

Nimetus: Ministerstwo Rolnictwa i Rozwoju Wsi (Põllumajandus- ja Maaelu Arengu ministeerium) Aadress ul. Wspólna 30 PL-00-930 Warszawa Telefon: (48) 22 623 27 07 Faks: (48) 22 623 25 03 E-post: Jakub.Jasinski@minrol.gov.pl

2. Taotlejate rühm:

Nimetus: Regionalny Związek Hodowców Owiec i Kóz (Lamba- ja kitsekasvatajate piirkondlik ühendus) Aadress ul. Szaflarska 93 d/ 7 PL-34-400 Nowy Targ Telefon: (48) 18 266 46 21 Faks: (48) 18 266 46 21 E-post: rzhoik@kr.home.pl Koosseis: tootjad/töötlejad ( X ) muud ( )

3. Tooteliik:

Klass: 1.3 Juust

4. Spetsifikaat

(artikli 4 lõikes 2 sätestatud nõuete kokkuvõte)

4.1 Nimi: “Oscypek”

Nimi “Oscypek” vastab nõukogu määruse (EÜ) nr 510/2006 artikli 2 lõikes 2 sätestatud tingimustele. Etümoloogiliselt on nimi “Oscypek” seotud tootmisprotsessiga ning tuletatav kahest sõnast — verbist “oszczypywać” (“peenestama”), mis toimub tootmisprotsessi 6. etapil, või nimisõna “oszczep” (“viskoda”) diminutiivsest vormist, mis viitab juustu iseloomulikule kujule. Juust “Oscypek” on punktis 4.3 määratletud piirkonnaga tihedalt seotud. Seda tõendavad arvukad viited ilukirjanduses, loomulikud sidemed selle piirkonnaga ja kohalike tootjate vilumus.

4.2 Kirjeldus: Juustul “Oscypek” on kaksikkoonuse või värtna kuju. Selle pikkus on 17–23 cm, läbimõõt kõige paksemas kohas 6–10 cm ja mass 0,6–0,8 kg. Lõikekoha värvus kergelt kreemikas, kooriku läheduses tumedam, samuti on lubatud valgele lähenev varjund. Kooriku värvus õlgkollasest helepruunini, kergelt läikiv. Juustu “Oscypek” toodetakse üksnes maist septembrini ning müüakse ainult tervete juustude kaupa.

Juustu keemiline koostis oleneb suitsutamise kestusest ning varieerub ka sõltuvalt aastaajast: veesisaldus mitte üle 44 %, kuivaine sisaldus vähemalt 56 % ning rasvasisaldus kuivaine massis vähemalt 38 %.

4.3 Geograafiline piirkond: Piirkonda kuuluvad Sileesia vojevoodkonnas:

Cieszyńi piirkonna omavalitsustest: Istebna

Żywiecki piirkonna omavalitsustest: Milówka, Węgierska Górka, Rajcze, Ujsoły, Jeleśnia i Koszarawa

Piirkonda kuuluvad Väike-Poola vojevoodkonnas:

Piirkonnad Nowy Targ ja Tatrzański tervikuna

Suscha piirkonna omavalitsustest: Zawoja ja Bystra Sidzina

Limanowa piirkonna omavalitsustest: Niedźwiedź, Kamienica omavalitsuse osa, mis jääb Gorczański Rahvuspargi piiridesse või Kamienica jõest lõuna poole, ning Mszana Dolna omavalitsuse järgmised alajaotused: Olszówka, Raba Niżna, Łostówka, Łętowe ja Lubomierz

Nowosądecki piirkonna omavalitsustest: Piwniczna, Muszyna ja Krynica

4.4 Päritolutõend: Juustu “Oscypek” autentsuse ja kvaliteedi kontrollimine toimub mitmel tootmisetapil alates piima tootmisest kuni valmistoote kontrollini turustamisel. Selline mitmeetapiline kontroll moodustab järelevalvesüsteemi, mille abil tagatakse nõutava kvaliteediga lõpptoode.

Tootmises osalevate allüksuste kohta on koostatud loetelu, millesse kantakse ettevõtjad, kellel on lubatud juustu valmistamises osaleda. Kõik ettevõtjad peavad oma tootmispaigas registrit. Sellesse pannakse kirja tootmisprotsessiga seotud teave. See võimaldab taastada tootmise käiku ning teeb juustude valmistamise jälgitavaks.

Kontrolliasutus kontrollib, et tegelik valmistamisviis vastaks spetsifikatsioonile. Kõiki tootjaid ja tootjate ühenduste liitu kontrollitakse vastavalt järelevalvekavale, mis on kontrolliasutuse valduses ja mille ta kinnitab.

4.5 Valmistamismeetod:

1. etapp — toormaterjali hankimine — juustu “Oscypek” valmistamiseks kasutatav lambapiim saadakse tõult “Polska Owca Górska” (Poola mägilammas). Lehmapiim, kui seda üldse kasutatakse, on pärit tõult “Polska Krowa Czerwona” (Poola punane veis).

2. etapp — külmas valmimine (hapendamine) — piima hoitakse toatemperatuuril, et selle happesus tõuseks.

3. etapp — soojas valmimine (hapendamine) — hõlmab hapupiima segamise värske piimaga. Juustu “Oscypek” valmistamiseks kasutatav lambapiima kogus ei või olla väiksem kui 60 %.

4. etapp — laabi lisamine — piimale lisatakse laap (juustujuuretis).

5. etapp — kalgendamine — kalgendi moodustumine.

6. etapp — kalgendi peenestamine — selleks kasutatakse traditsioonilisi riistu, nt “ferula”.

7. etapp — setitamine — juustu tükikesed settivad mahuti põhja.

8. etapp — vadaku eemaldamine — eemaldatakse kuni 50 % üldkogusest.

9. etapp — juustu eemaldamine — sõmera massi pressimine ja juustu eemaldamine.

10. etapp — peenestamine — juustumass peenestatakse kätega, vormitakse palliks ja asetatakse nõusse, milles on vadak.

11. etapp — palli sõtkumine — palli vormitakse ja torgatakse sellest läbi pulk.

12. etapp — vormimine — juustupall vormitakse ümber pulga, kuni see saab kaksikkoonuse kuju. Juustu kõige paksemas kohas pannakse selle ümber rõngas.

13. etapp — lõplik vormimine — rõngas võetakse ära ning juustu pigistatakse ja silutakse kätega. Seejärel pannakse juust külma vette, et see säilitaks omandatud kuju.

14. etapp — soolvees leotamine — kuni 24 tundi.

15. etapp — kuivatamine — juustul lastakse 12–24 tundi kuivada.

16. etapp — suitsutamine-küpsemine — suitsutamine toimub külmas suitsus ja kestab 3–7 päeva.

4.6 Seos: “Polska Owca Górska” (Poola mägilammas), kelle piima kasutatakse juustu “Oscypek” valmistamiseks, on parandatud tõug Ida-Karpaatides ja Balkanitel elanud primitiivsest “cakli” lambast. See tõug on tihedalt seotud Podhale piirkonna ajaloo ja traditsioonidega ning kohaliku elanikkonnaga. See on mäestiku kliimatingimuste ja traditsiooniliste aretusviisidega erakordselt hästi kohanenud. “Polska Owca Górska” tõugu lammaste karjatamine Podhales, kus nad söövad väga mitmekesist ja ainulaadset taimestikku, mõjutab piima maitset ja koostist ning selle tulemusel on niisugusest piimast valmistatud toodetel omapärane maitse ja lõhn.

Kui juustu tootmiseks kasutatakse ka lehmapiima, võib see olla üksnes “Polska Krowa Czerwona”, Poola vanima veisetõu piim. Sajandeid seostati seda tõugu slaavlastega ning kuni 18. sajandi lõpuni oli “Polska Krowa Czerwona” kõige levinum veisetõug, mis Poola maa-alal esines. Esimene punast tõugu kari rajati 1876. aastal Limanowa piirkonnas Stróżas. Aastal 1895 asutati Poola punast tõugu karja kasvatajate liit, mis kuulus Krakowi põllumajandusühingu juurde; see andis tõuke süstemaatilisele karjakasvatusele ning viis selle tulemusel tõu moodustumiseni ja parandamiseni aastatel 1884–1934. Kari tunnistati ainsaks Poolas aretatud indigeenseks veisetõuks.

Juustu “Oscypek” valmistamise piirkonnas kasvav taimestik mõjutab samuti tugevasti juustu valmistamiseks kasutatava lambapiima lõplikku maitset. Need on endeemilised liigid, mis kasvavad ainult Podhales. Nende kooslus moodustab niidud, karjamaad ja mägikarjamaad.

“Oscypek” on mägikarjamaadel lambaid karjatanud valahhi karjaste muistne toode. Juust toodi Podhale piirkonda koos valahhi kultuuri, karjatamiskommete ja traditsioonilise piimatöötlemisviisiga bacówka. Juustu valmistamist Podhales ja selle ümbruses mainitakse esmakordselt Gorce mäestikus asuva Ochotnica küla asutamisürikus. Aastal 1416 sai Dawid Wołoch (David Valachi) endale ametlikud õigused.

Esimene üksikasjalik karjaseonnides juustu valmistamise kirjeldus leidub “państwo ślemieńske” eeskirjade hulgas. Need koostati 1748. aastal; aastal 1773 kirjutati need ümber ja muudeti nende kasutamine kohustuslikuks. Aastal 1830 meenutab Ambroży Grabowski mägilasi kirjeldades, et nad ehitasid suvi läbi mägedesse onne, “mille juurde toodi tervest ümbruskonnast lambaid kokku, ja tegid juustukesi (oszczypki)”. Üksikasjalikumalt kirjeldab lammaste karjatamist, onnides leiduvaid tööriistu ja juustude (sealhulgas ka “oszczypki”) valmistamist Maria Steczkowska (1858). See oli ühtlasi esimene nii üksikasjalik kirjeldus mahutite kohta, mida karjused kasutavad juustu valmistamiseks Tatrates.

Juustu “Oscypek” tootmine on seotud ka selle valmistajate eriliste ja erakordsete oskustega. Põlvest põlve edasi antud kogemused ja teadmised võimaldavad neil kogu tootmisprotsessi õigesti läbi viia.

4.7 Kontrolliasutus:

Nimetus: Inspekcja Jakości Handlowej Artykułów Rolno — Spożywczych Aadress: ul. Wspólna 30 PL-00-930 Warszawa Telefon: (48) 22 623 29 00 Faks: (48) 22 623 29 98 E-post: –

4.8 Märgistus: Müügiks ettenähtud toodete pakendil võib nimetus “OSCYPEK” olla asendatud või täiendatud murdekeelse sõnaga “OSZCZYPEK”.

Pakendil on logo või logo koos sõnadega “Chroniona Nazwa Pochodzenia” (kaitstud päritolunimetus). Pakendil lubatakse kasutada ka lühendit “Ch.N.P”. Kasutatav nimi peab olema poola keeles. Lubatakse müüa ka pakkimata.

4.9 Riiklikud nõuded: —

(1) Euroopa Komisjon, põllumajanduse ja maaelu arengu peadirektoraat, põllumajandustoodete kvaliteedipoliitika osakond, B-1049 Brüssel.